ན་ནིང་ཨ་རིར་སོང་ནས་ཚོང་ལས་དང་བྱིས་པའི་སློབ་གསོའི་སྐོར་ལ་སློབ་སྦྱོང་ཨེན་ཙམ་བྱེད་སྐབས།རྒན་པདྨ་འབུམ་དང་འཕྲད་པའི་གོ་སྐབས་བྱུང་།སྐབས་དེར་བོད་རིགས་བྱིས་པའི་ཀློག་དེབ་སྐོར་གྱི་དཀའ་ངལ་གླེང་སྐབས་ངེད་གཉིས་པའི་བསམ་ཕྱོགས་ཆ་ཧ་ཅང་མཐུན་པར་བརྟེན།བོད་ནང་ནས་བྱིས་པའི་ཆེད་དུ་དམིགས་ནས་རྩོམ་པ་པོ་འགའ་ཐབས་འཚོལ་དང་།དེ་དག་ལ་ཟབ་སྦྱོང་སོགས་སྤྲོད་ཐུབ་ན་ལེགས་རབ་ཀྱི་སྐད་ཆ་ཞིག་བྱུང་དོན་བཞིན།རང་ཉིད་དང་འབྲེལ་ཡོད་ཀྱི་གྲོགས་པོ་རེ་འགར་བྱིས་སྒྲུང་འབྲི་བར་དོ་སྣང་ཡོད་མཁན་ཡོད་མེད་སོགས་ལ་རྩད་གཅོད་ཀྱིས་ནུབ་གླིང་ངམ་རྒྱ་ནག་ནང་ཁུལ་ནས་བྱིས་སྒྲུང་འབྲི་མཁན་གྲགས་ཅན་ཞིག་གདན་འདྲེན་གྱིས་བདུན་ཕྲག་གཅིག་གཉིས་རིང་བྱིས་པའི་བློ་ཁར་འཚམས་པའི་རྩོམ་ཡིག་འབྲི་སྟངས་སྐོར་ལ་ཟབ་སྦྱོང་ཞིག་སྤྲོད་ཐུབ་ན་བསམ་སོང་མོད།ང་དང་འབྲེལ་ཡོད་ཀྱི་མི་མང་པོ་ཞིག་ནི་སྙན་ངག་འབྲི་བར་སྤྲོ་བའམ་ཡང་ན་རང་དབང་རིང་ལུགས་སྐོར་ལ་མོས་པ་སོགས་ལས་ངའི་དམིགས་ཡུལ་བཞིན་གྱི་རྩོམ་ཡིག་འབྲི་མཁན་ཞིག་ལག་ཏུ་མ་རེག་པས་གོང་གི་བསམ་ཚུལ་དེ་བློ་ཕམ་དང་བཅས་གནས་སྐབས་རིང་ཅམ་འཇོག་བྱེད་དགོས་པར་གྱུར་ན་ཡང་།དམིགས་ཡུལ་དེ་རྩ་བ་ནས་བརླག་མེད།